Integritate și redefinire. Omul în orizontul multi-dimensional al societății contemporane
2023-11-24 09:00 - 17:00 (Europe/Bucharest) | Aleea Universității, no. 1, Constanţa, Romania, 900470
O simplă analiză asupra realității lumii de astăzi, a anului 2023, ne confirmă faptul că într-un interval de câțiva zeci de ani morfologia societății s-a schimbat radical: localul a devenit global în sensul vizibilității și a comprimării spațiului prin noile tehnici de comunicare, granițele dintre culturi și religii au devenit fluide prin relațiile dialogice și dinamica migrației, tendințele economice au creat rețele trans-naționale, care au generat noi reconfigurări politice, iar dezvoltările tehnologice au impulsionat noi arhitecturi ale ritmului cotidian. În acest context multi-dimensional, omul se simte mult mai pregnant pe sine însuși, simte mai intens relația cu celălalt și cu mediul înconjurător și caută să-și definească mult mai bine situarea în societate.

Omul este o identitate care sintetizează în sine un complex de experiențe cotidiene: religioase, sociale, psihologice, tehnice, medicale, economice, culturale. Iar riscul fragmentarizării vieții poate genera uitarea de sine, care este una dintre cele mai tragice forme de anxietate. Din acest considerent, miza integrității și a redefinirii de sine a devenit o coordonată esențială în registrul vieții.

Conferința își propune să fie un forum de dezbateri asupra unor întrebări care mizează pe faptul existențial: Cum ne păstrăm integritatea într-o societate multi-dimensională care ne provoacă printr-o serie de riscuri? Cum ne redefinim valorile axiologice în complexul experiențelor cotidiene contemporane? Ce aport are religia, filosofia, psihologia, medicina, cultura în articularea integrității umane?
